Հիմա Հայաստանում կատարվող վերջին զարգացումները, կառավարության կողմից կոռուպցիայի դեմ պայքարը գոհացնում են Խուդյանին. «Սրանք ապշեցուցիչ, զարմանալի արդյունքներ են։ Այն, ինչ տեղի է ունենում Հայաստանում, կարծես երազ լինի։ Ճիշտ է, սպասելի էր, որ հեղափոխությունից հետո նման բան պետք է լիներ, բայց կարծում եմ, որ դեռ շատ թաքնված բաներ կան, որոնք պետք է բացահայտվեն։ Իմ ընկերությունը թալանվեց միայն Լևոն Սարգսյանի և Վլադ Մանգասարյանի ջանքերով։ Եվ առանց Լևոն Սարգսյանի Մանգասարյանը չէր կարող պաշտպանվել իրավապահ համակարգից այնպես, ինչպես պաշտպանվեց։ Ընդ որում, պաշտպանությունը եղել է իրավապահ համակարգի կողմից բացարձակ անգործության արդյունքում։ Նրանք պարզապես իմանալով, որ Մանգասարյանը գործնական կապեր ունի Լևոն Սարգսյանի հետ, թույլ չէին տալիս, որպեսզի քննություն իրականացվեր»,- ասաց Խուդյանը՝ հավելելով, որ հենց այդ ժամանակ, դրանից հետո իրենք բազմիցս նախաքննական մարմնին հայտնել են Լևոն Սարգսյանի մասնակցությունը իր թալանի գործում, բայց իրենց ոչ ոք չի լսել, և նախկին նախագահի եղբոր անունը այդպես էլ դուրս է մնացել քննության շրջանակներից։